
Διάλεξη της ιστορικού-ερευνήτριας

δρος Νάσας Παταπίου

Αρχειακές μαρτυρίες για τον Φίλιππο Εμμανουήλ Μεμπρέ (Παλαιολόγο)

στο Σπίτι της Κύπρου

Τη Δευτέρα 21 Οκτωβρίου 2019 πραγματοποιήθηκε στο Σπίτι της Κύπρου, η διάλεξη της ιστορικού-ερευνήτριας δρος Νάσας Παταπίου με θέμα, «Αρχειακές μαρτυρίες για τον Φίλιππο Εμμανουήλ Μεμπρέ (Παλαιολόγο)».
Την ομιλήτρια και τους παρευρισκόμενους καλωσόρισε η Μορφωτική Σύμβουλος δρ Νάντια Στυλιανού και στη συνέχεια χαιρετισμό απηύθυνε ο Πρέσβης της Κυπριακής Δημοκρατίας, κ. Κυριάκος Κενεβέζος. 

Η κ. Παταπίου βασιζόμενη σε αρχειακό υλικό προερχόμενο από το Κρατικό Αρχείο Βενετίας έφερε στο φως άγνωστα και πολύ ενδιαφέροντα στοιχεία για τον Φίλιππο  Εμμανουήλ Μεμπρέ. Πρόκειται για ένα σημαντικό πρόσωπο της κυπριακής κοινωνίας του 16ου αιώνα, που είχε υπηρετήσει τη βενετική διοίκηση της Κύπρου ως διερμηνέας της τουρκικής γλώσσας. Μας κληροδότησε επίσης ως αυτόπτης μάρτυρας μια περιγραφή της πολιορκίας και πτώσης της Λευκωσίας το 1570, στην εξουσία των Οθωμανών. Όταν κυριεύθηκε η πόλη αιχμαλωτίστηκε και μετά την απελευθέρωσή του εγκαταστάθηκε στη Βενετία, όπου διέπρεψε ως έμπορος. Ανέκδοτα βενετικά έγγραφα μας γνωστοποιούν ότι εκ πατρογονίας ανήκε σ' ένα κλάδο των Παλαιολόγων, που είχαν εγκατασταθεί στην Κύπρο, αλλά και πολλές  άγνωστες για τον ίδιο μέχρι πρότινος ειδήσεις.


Μετά την ολοκλήρωση της διάλεξης ακολούθησαν ερωτήσεις και συζήτηση με τη συμμετοχή του ακροατηρίου.
Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας, Πολιτισμού, Αθλητισμού και Νεολαίας της Κύπρου.

